[{"text_idx": "#000000", "text": "La komitato de UEA akceptis bug\u0302eton kun enorma deficito"}, {"text_idx": "#000001", "text": "La supera decida organo de UEA, la komitato, per reta voc\u0302dono akceptis bug\u0302eton por la jaro 2018 kun planata deficito de 140.000 eu\u0306roj. Tiel la kostoj superas la enspezojn je 30 procentoj. La mankantan monon oni prenos el la kapitalo de la asocio."}, {"text_idx": "#000002", "text": "Kutime la bug\u0302eto de UEA por la sekva jaro estas akceptata en la komitata kunsido kiu okazas dum la Universala Kongreso. Tamen en Seulo la komitato de UEA rifuzis akcepti la bug\u0302eton proponitan de la estraro. La komitatanoj kritikis g\u0302in interalie pro tio, ke la estraro proponis tranc\u0302i la elspezojn por oficistaj salajroj je 10 procentoj."}, {"text_idx": "#000004", "text": "Aldone la bug\u0302eto proponita en Seulo enhavis evidente nerealisman takson pri subvenciaj elspezoj, kvankam la c\u0302i-jara sperto jam klare montris, ke neniel eblas esperi je granda monfluo el eksteraj fontoj \u2013 des pli, ke eventualaj subvencioj evidente estus ligitaj kun kondic\u0302oj, kiuj malebligus ilian uzon por s\u0302topi la truegon en la bug\u0302eto."}, {"text_idx": "#000007", "text": "La nun akceptita bug\u0302eto enhavas pli moderan, 5-procentan redukton de la salajrokostoj en Roterdamo. Lau\u0306 la klarigo de Mark Fettes la s\u0302paro rezultas el tio, ke oni planas dungi kongresan asistanton nur por parto de la jaro."}, {"text_idx": "#000008", "text": "Aliflanke estis triobligita la bug\u0302etero \"aliaj oficejoj\", el 4.000 eu\u0306roj al 12.000 eu\u0306roj. Temas pri mono uzata por pagi la laboron de entute kvin helpantoj en diversaj landoj, interalie la du Afrikaj Oficejoj de UEA."}, {"text_idx": "#000010", "text": "Tamen mankas informoj pri konkreta plano por tiuj \"pliaj oficejoj\" kaj iliaj taskoj. La kresko de tiu bug\u0302etero proksimume egalas al la malkresko en la salajroj en la Centra Oficejo, tiel ke la sumaj salajraj kostoj restas nes\u0302ang\u0302itaj."}, {"text_idx": "#000011", "text": "La esperataj subvencioj estis tute forstrekitaj el la nova bug\u0302eto. Krome estis forte reduktita la bug\u0302etero por \"movada evoluigo\"."}, {"text_idx": "#000012", "text": "La nova, nun akceptita bug\u0302eto igas la malekvilibron inter la enspezoj kaj elspezoj ec\u0302 pli klara ol la pli frua propono, kiu estis malakceptita en Seulo. La kostoj de UEA superos la enspezojn je proksimume 30 procentoj, au\u0306 proksimume 140.000 eu\u0306roj. Tiun monon oni devas preni el la kapitalo de la asocio, kiu pli frue restis stabila au\u0306 kreskis, sed nun malkreskos."}, {"text_idx": "#000013", "text": "Estas iom surprize, ke malgrau\u0306 la malbona financa situacio la estraro proponis en septembro ne plialtigi la membrokotizojn. Sekve en 2018 la kotizoj restos sens\u0302ang\u0302aj jam la kvaran sinsekvan jaron \u2013 laste ili estis altigitaj en 2015. Oni povas demandi, c\u0302u la estraro ekkonsciis pri la katastrofa ekonomia situacio nur en oktobro, kiam la decido pri kotizoj jam estis farita."}, {"text_idx": "#000016", "text": "Dum la diskuto la nuna g\u0302enerala sekretario kaj baldau\u0306a g\u0302enerala direktoro de UEA, Martin Scha\u0308ffer, proponis monkolekton por plibonigi la ekonomian situacion de la asocio. Lau\u0306 li oni varbu 30 homojn kiuj donacu po 50 eu\u0306rojn monate al UEA."}, {"text_idx": "#000017", "text": "Responde al la propono komitatano Edvige Tantin Ackermann atentigis, ke ec\u0302 se oni trovus tiom da homoj, kiuj pretus c\u0302iumonate donacadi al la asocio po 50 eu\u0306rojn, dau\u0306rus pli ol ok jarojn antau\u0306 ol la nun bug\u0302etata deficito estus kovrita per tiuj donacoj \u2013 tute ne parolante pri eventualaj deficitoj de postaj jaroj."}, {"text_idx": "#000018", "text": "En la diskuto oni atentigis, ke bug\u0302eto kun enorma deficito ne allogas donaci monon al \"sinkanta s\u0302ipo\". Evidente la financa situacio de la asocio subfosas ankau\u0306 la pretecon testamenti monon al UEA: tiuj, kiuj testamentas rimedojn al la asocio esperas ke la mono utilos al UEA ankorau\u0306 longe post ilia morto, sed por povi esperi tion, ili devas havi fidon al sekura financa estonteco de la asocio."}, {"text_idx": "#000019", "text": "Antau\u0306a prezidanto de UEA, Renato Corsetti, resumis sian vidpunkton en la komitata diskuto jene:"}, {"text_idx": "#000021", "text": "Respondante al Renato Corsetti, Mark Fettes skribis, ke la estraro fine de marto povus reveni kun g\u0302isdatigo pri la financa situacio kaj konkretaj proponoj pri redukto de la deficito."}, {"text_idx": "#000022", "text": "Krom la deficita bug\u0302eto, la komitato de UEA per reta voc\u0302dono aprobis ankau\u0306 la proponon de la estraro, ke estu alelektitaj tri novaj estraranoj, inter ili unu por la posteno de g\u0302enerala sekretario. Por tiu propono voc\u0302donis 39 komitatanoj, 4 voc\u0302donis kontrau\u0306 g\u0302i, kaj 4 sin detenis. La elekta komisiono de UEA nun esploros eblajn kandidatojn."}, {"text_idx": "#000030", "text": "Perturboj en mondo tamen influas, estas tia vivo... Blanka strio, nigra strio. Gravas ke estig\u0302u nigra sinko!\nKiel montras praktiko de nekomercaj organizaj\u0302oj, kotizoj kovras ~ 10-20% de realaj elspezoj (certe, tio dependas de ambicio, taskoj k.a.), c\u0302ion ceteran organizaj\u0302o devas perlabori. Au\u0306 ricevi per grantoj.\nEstus certe pli bone, se anaro pli aktive pagus abonkotizon, sed je tiu fonto ne endus esperi!\nKaj mi esperas, ke spertaj estraranoj trovos decan vojon por stabiligi financan staton.\nKaj mi miavice \u2013 pagu la kotizon! \ud83d\ude09"}, {"text_idx": "#000038", "text": "Alig\u0302i al 400 aliaj abonantoj"}]